மாலி மாதவன் நாயர்

மாலி மாதவன் நாயர் (Mali Madhavan Nair) என்று பிரபலமாக அறியப்பட்ட வி. மாதவன் நாயர் (1914–1994) ஒரு இந்திய வழக்கறிஞரும், பத்திரிகையாளரும், விளையாட்டு வீரரும், இசைக்கலைஞரும், கதகளி நாடக ஆசிரியரும், மேடை நாடக ஆசிரியரும், பத்திரிக்கை ஆசிரியரும் ஆவார். இவர், வானொலி ஒலிபரப்பில் முன்னோடியாகவும் இருந்தார். தி ஃப்ரீ பிரஸ் ஜர்னல் இதழின் ஆசிரியர் குழு உறுப்பினர், தேசிய புத்தக அறக்கட்டளையின் ஆசிரியர், அனைத்திந்திய வானொலியின் நிலைய இயக்குநர், திருவிதாங்கூர் தேவசம் அமைப்பின் கலாச்சார விவகார இயக்குநர் மற்றும் கேரள நிர்மிதி கேந்திரத்தின் தலைமை ஆசிரியர் உள்ளிட்ட பல்வேறு பதவிகளை இவர் வகித்துள்ளார். ஒரு பத்திரிகையாளராக, தி இந்து, தி ஸ்டேட்ஸ்மேன் போன்ற பல்வேறு ஆங்கில வெளியீடுகளிலும், மாத்ருபூமி போன்ற மலையாள இதழ்களிலும் கலை, இலக்கியம், இந்திய கட்டிடக்கலை மற்றும் விளையாட்டு குறித்து எழுதியுள்ளார்.

இவர் " மாலி " என்ற புனைப்பெயரில் குழந்தைகள் புத்தகங்களை எழுதி மிகவும் பிரபலமானவர்.

 ஆரம்பகால வாழ்க்கை. 
மாலி, 6 டிசம்பர் 1914 அன்று திருவனந்தபுரத்தில் டி. கே. வேலுப்பிள்ளை மற்றும் பகவதியம்மள் ஆகியோருக்கு மகனாகப் பிறந்தார். சதாசிய திலகன் என்றும் அழைக்கப்படும் இவரின் தந்தை திருவிதாங்கூர் சட்டமன்றத்தின் முதல் தேர்ந்தெடுக்கப்பட்ட துணை சபாநாயகர், திருவனந்தபுரம் சட்டக் கல்லூரியின் ஓய்வு பெற்ற பேராசிரியர் மற்றும் கேரளப் பல்கலைக்கழகம் மற்றும் சென்னைப் பல்கலைக்கழகம் ஆகியவற்றின் ஆட்சிக்குழு உறுப்பினர் என இருந்துள்ளார். இளம் வயதிலேயே மாலி ஒரு சிறந்த டென்னிசு வீரராக இருந்தார்.

 கதகளி நாடக ஆசிரியராக தொழில் வாழ்க்கை 
கர்ணசபதம், எனற இவரது படைப்பு 20 ஆம் நூற்றாண்டில் எழுதப்பட்ட மிகவும் வெற்றிகரமான கதக்களி நாடகமாகும். இது 5000 க்கும் மேற்பட்ட மேடை நிகழ்ச்சிகளைக் கண்டுள்ளது. நாடகத்தின் அனைத்து பாடல்களுக்கும் மாலியே எழுதி இசையமைத்திருந்தார். இதை முதன்முதலில் மேடையில் வைக்கம் தங்கப்பன் பிள்ளை பாடினார்.

 குழந்தை எழுத்தாளர் 
குழந்தைகளுக்காக சுமார் ஐம்பது புத்தகங்கள் மற்றும் சிறுகதைகளை எழுதியுள்ளார். குழந்தைகளுக்கான மாலிகா என்ற இதழின் ஆசிரியராகவும் இருந்தார். குழந்தைகளுக்கான மகாபாரதம் மற்றும் இராமாயணத்தை இவர் மீண்டும் எழுதினார். இவரது சர்க்கஸ் மற்றும் போராட்டம் ஆகிய இரண்டும் கேரள அரசின் பள்ளிக்கல்வித் துறையில் 7 - ஆம் வகுப்பு பாடத்திட்டத்திற்கான நிலையான வாசிப்பாக இருந்தன.

 இறப்பு 
பல்வேறு நோய்களால் பாதிக்கப்பட்ட மாலி, ஜூலை 2,1994 அன்று தனது 79 வயதில் திருவனந்தபுரத்தில் காலமானார். இவரது உடல் முழு அரசு மரியாதைகளுடன் தகனம் செய்யப்பட்டது.

 மேற்கோள்கள் 

பகுப்பு:மலையாள எழுத்தாளர்கள்
பகுப்பு:1994 இறப்புகள்
பகுப்பு:1914 பிறப்புகள்
பகுப்பு:கேரள சாகித்ய அகாடமி விருது பெற்றவர்கள்